Author: Magdaléna Hájeková
Company: MVRR

Úrad podpredsedu vlády Slovenskej republiky pre investície a informatizáciu

Záznam z 1. rokovania pracovnej skupiny „Partnerstvo pre politiku súdržnosti 2020+“, 
zo dňa 23. marca 2017, ÚZ ÚV SR, hotel Bôrik
Prítomní:		podľa prezenčnej listiny
Program:
09:30 – 10:00 h		Registrácia účastníkov
10:00 – 10:10 h	Predstavenie pôsobnosti a činnosti pracovnej skupiny Partnerstvo pre politiku súdržnosti 2020+ 
10:10 – 10:35 h	Proces prípravy politiky súdržnosti na programové obdobie po roku 2020 na úrovni EÚ  
10:35 – 11:00 h	Príprava politiky súdržnosti na programové obdobie po roku 2020 v podmienkach SR a informácia o najbližších plánovaných aktivitách pracovnej skupiny „Partnerstvo pre politiku súdržnosti 2020+“	
11:00 – 11:15 h	Prestávka 
11:15 – 11:40 h	Proces vystúpenia Spojeného kráľovstva z EÚ (Brexit) v kontexte dopadov na politiku súdržnosti EÚ 
11:40 – 12:05 h	Predstavenie dotazníka k politike súdržnosti po roku 2020 na verejnú diskusiu na úrovni partnerov SR 	
12:05 – 12:30 h	Informácia o príprave Správy o pokroku pri vykonávaní Partnerskej dohody Slovenskej republiky na roky 2014-2020 
12:30 – 13:00 h	Diskusia 
13:00 h  		Záver

Úvodné slovo, Predstavenie pôsobnosti a činnosti pracovnej skupiny Partnerstvo pre politiku súdržnosti 2020+ 
p. Denisa Žiláková, generálna riaditeľka sekcie Centrálny koordinačný orgán (ďalej len „CKO“), Úradu podpredsedu vlády SR pre investície a informatizáciu (ďalej len „ÚPPVII SR“) a predsedníčka pracovnej skupiny „Partnerstvo pre politiku súdržnosti 2020+“ (ďalej len „PS“) úvodom privítala členov PS a informovala ich o dôvodoch zriadenia tejto PS. Zároveň predstavila aj pôsobnosť a aktivity ÚPPVII v oblasti politiky súdržnosti EÚ. 
Vo svojom príhovore zdôraznila význam partnerstva a postavenie PS v procese prípravy politiky súdržnosti na programové obdobie po roku 2020.

K bodu 1
Proces prípravy politiky súdržnosti na programové obdobie po roku 2020 na úrovni EÚ   

p. Richard Brooš, Stále zastúpenie SR pri EÚ, v rámci svojej prezentácie predstavil proces prípravy budúcej podoby politiky súdržnosti z európskeho pohľadu. Porovnal časový rámec a hlavné míľniky  politiky súdržnosti na programové obdobie 2014 - 2020 s aktivitami, ktoré sa očakávajú pre proces prípravy  programového obdobia po roku 2020. Záverom svojho vystúpenia oboznámil členov PS s vybranými aktuálnymi otázkami a názormi z neformálnych diskusií k budúcej podobe politiky súdržnosti, ktoré prebiehajú na úrovni EÚ.

K bodu 2
Príprava politiky súdržnosti na programové obdobie po roku 2020 v podmienkach SR a informácia o najbližších plánovaných aktivitách pracovnej skupiny „Partnerstvo pre politiku súdržnosti 2020+“

p. Jarmila Bruteničová, vedúca odd. stratégie politiky súdržnosti, odbor politiky súdržnosti, CKO, ÚPPVII, predstavila očakávaný postup a harmonogram prác pri príprave politiky súdržnosti na programové obdobie po roku 2020 na úrovni SR. Taktiež informovala o spolupráci ÚPPVII, ktorý je gestorom  za proces prípravy politiky súdržnosti po roku 2020 v podmienkach SR, s medzinárodnými, európskymi aj slovenskými inštitúciami a organizáciami. 
Vyzdvihla dôležitú úlohu PS v procese prípravy budúceho programového obdobia a v tejto súvislosti informovala o jej plánovaných aktivitách v najbližšom období (do konca roka 2017).

K bodu 3
Proces vystúpenia Spojeného kráľovstva z EÚ (Brexit) v kontexte dopadov na politiku súdržnosti EÚ 

p. Mária Malová, riaditeľka odboru všeobecných záležitostí s inštitúciami EÚ, sekcia európskych záležitostí, MZVaEZ SR vysvetlila rámec vystúpenia Anglicka  z EÚ, procesné aspekty na úrovni EÚ, krátkodobé a dlhodobé dopady Brexitu a  predpokladané dopady na politiku súdržnosti. Taktiež prezentovala prehľad politických východísk a základných priorít SR, ako aj koordinačný mechanizmus pre Brexit na národnej úrovni.   
 
K bodu 4
Predstavenie dotazníka k politike súdržnosti po roku 2020 na verejnú diskusiu na úrovni partnerov SR Následne bol členom PS zo strany CKO, ÚPPVII predstavený účel a zameranie otázok z pripraveného dotazníka na verejnú diskusiu, týkajúceho sa politiky súdržnosti na obdobie po roku 2020, a to v rozsahu nasledovných  tematických okruhov:
-	Základné črty politiky súdržnosti (ciele a priority, tematická koncentrácia, forma podpory, geografický rozsah);
-	Územné zameranie politiky súdržnosti (integrované nástroje územného rozvoja, územná spolupráca, mestská politika);
-	Osobité špecifiká politiky súdržnosti (prepojenie s ekonomickým riadením, výsledková orientácia, flexibilita, synergické účinky);
-	Riadenie politiky súdržnosti;
-	Zjednodušenie politiky súdržnosti (harmonizácia politík, rozsah predpisov, kontrola, zosúladenie pravidiel).

K bodu 5
Informácia o príprave Správy o pokroku pri vykonávaní Partnerskej dohody Slovenskej republiky na roky 2014-2020

p. Jana Prokešová a p. Andrej Chudý,  odd. hodnotenia, odbor monitorovania a hodnotenia, CKO, ÚPPVII predstavili  legislatívne dôvody vypracovania Správy o pokroku pri vykonávaní Partnerskej dohody SR na roky 2014 - 2020 a jej požadovaný obsah. Zároveň informovali o postupe prác na príprave tejto správy v podmienkach SR. 

Diskusia:
p. Šupáková (ZMOS) z pozície zastúpenia miestnych samospráv navrhla pri príprave budúcej politiky súdržnosti po roku 2020 zintenzívniť strategický prístup, ktorý miestnym samosprávam chýbal pri príprave súčasného  obdobia 2014 - 2020. Rovnako navrhla takýmto strategickým prístupom skoordinovať celkový rozvoj SR (zosumarizovať  a prepojiť rôzne sektorové stratégie). 
Ocenila zavedenie možnosti 2-kolových výziev v rámci novelizácie zákona o európskych štrukturálnych a investičných fondov (ďalej len „EŠIF“), aj keď zatiaľ takúto výzvu zverejnil len jeden operačný program (IROP). 
p. Žiláková (ÚPPVII) v svojej reakcii uviedla, že CKO aj p. Pellegrini, podpredseda vlády SR pre investície a informatizáciu (PPVII), plne podporuje vyhlasovanie 2-kolových výziev. Vyhlasovanie takýchto výziev ale nie je zo zákona obligatórne. Zdôraznila aj intenzívnu prácu CKO so všetkými riadiacimi orgánmi (pravidelné koordinačné porady) smerujúcu k zefektívneniu procesu implementácie EŠIF v programovom období 2014 - 2020.  
Taktiež uviedla, že kompetencie týkajúce sa regionálneho rozvoja prešli od 1. 1. 2017 na Úrad vlády SR (ďalej len „ÚV SR“), kde máme aj splnomocnenca vlády SR pre podporu najmenej rozvinutých okresov. Požiadavka na spoluprácu pri presadzovaní spoločného strategického prístupu bude zo strany CKO tlmočená ÚV SR. 
p. Ács (Únia klastrov Slovenska) uviedol, že by mal byť vytvorený strategický dokument pre rozvoj regiónov, ktorý by sa premietol do európskej politiky. Na Slovensku je veľmi veľa dobrých projektov, ale implementácia je náročnejšia a zložitejšia. 
p. Žiláková (ÚPPVII) oznámila, že p. Pellegrini, PPVII, sa pravidelne zúčastňuje stretnutí ministrov zodpovedných za politiku súdržnosti krajín V4+4. V marci 2017 bol na takomto stretnutí schválený Spoločný dokument (Joint Paper) krajín V4+4 k podpore silnej pozície politiky súdržnosti, ako hlavnej investičnej politiky EÚ na podporu rastu a tvorby pracovných miest aj po roku 2020. 
Úspešná implementácia obdobia 2014 - 2020 nezávisí len od CKO, ale predovšetkým od efektívnej práce riadiacich orgánov a sprostredkovateľských orgánov. Dôležité je aj pozitívne šírenie informácií o implementácii projektov z  EŠIF. V tomto zmysle pracuje sieť Informačno-poradenských centier, ktorá bola zriadená v roku 2016 na úrovni všetkých samosprávnych krajov, s výnimkou Banskobystrického samosprávneho kraja, kde bola zmluva o partnerstve podpísaná s mestom Banská Bystrica.  Táto sieť poskytuje informácie pre prijímateľov pomoci z EŠIF. 
M. Páleník (Inštitút zamestnanosti) spomenul, že veľká časť eurofondov sa používa na národné projekty, ktoré navrhol výrazne obmedziť. V rámci diskusie predložil otázku, prečo Spoločná poľnohospodárska politika EÚ nie je zahrnutá v predloženom dotazníku? Upozornil na možné  proti-synergické efekty, napr. na znižovanie zamestnanosti. 
p. Žiláková (ÚPPVII) odpovedala, že Partnerská dohoda SR obsahuje časť, venujúcu sa zabezpečeniu synergických efektov.  Koordináciou synergických efektov sa v rámci svojej pôsobnosti zaoberá aj ÚPPVII, ktorý v tomto zmysle posudzuje aj všetky výzvy pred ich zverejnením. CKO zároveň poznamenalo, , že synergiám je venovaná napr. otázka č. 26 z dotazníka – prepájanie viacerých zdrojov financovania v rámci jedného projektu (tzv. blending).
p. Bruteničová (ÚPPVII) dodala, že dotazník je primárne určený pre politiku súdržnosti, prepojenie na poľnohospodársku politiku je  však v otázke č. 37 - o harmonizácii pravidiel politiky súdržnosti a spoločnej poľnohospodárskej politiky EÚ, kde je možnosť v rámci odpovede poukázať na problém „protisynergických efektov“.
p. Sirotka (Slovenská asociácia malých a stredných podnikov a živnostníkov) poukázal na potrebu smerovania podpory aj do viac rozvinutých regiónoch a zároveň na potrebu väčšieho sústredenia sa  na sieťovanie menej rozvinutých regiónov. Uviedol príklad bratislavského kraja, ktorý je v súvislosti s rozdelením SR na NUTS 1 a NUTS 2 vyradený z čerpania viacerých fondov EÚ, pričom v kraji sú aj okresy Senec, Pezinok, Malacky. Je žiaduce, ak pretrváva rast ekonomickej a hospodárskej činnosti v kraji, podporiť tento rast, ktorý napokon tvorí zamestnanosť aj pre pracovníkov iných regiónov SR.
p. Kremský (Podnikateľská Aliancia Slovenska) uviedol, že dotácie pre malých a stredných podnikateľov škodia konkurencieschopnosti.  Ako pozitívne opatrenie navrhol radšej napr. zvýhodniť úvery pre podnikateľov. Malí a strední podnikatelia by taktiež uvítali napr. „usmernenie“, ako postupovať pri exporte. Navrhol zvýšiť počet školení pre zvýšenie zamestnanosti a tiež využiť kapacity neziskových organizácií. 
p. Ondrejčáková (Úrad splnomocnenca vlády SR pre rozvoj občianskej spoločnosti) uviedla, že v štatúte PS sa píše, že je určená na výmenu skúseností. Vyslovila obavu, že partneri nebudú reálne aktívne zapájaní do procesu prípravy budúceho programového obdobia. Je proti tomu, aby ÚPPVII posielal členom PS dokumenty iba na pripomienkovanie. 
p. Žiláková (ÚPPVII) reagovala, že ÚPPVII zriadil túto PS s tak širokým zastúpením členov v dostatočnom časovom predstihu. Dnešné zasadnutie je prvým stretnutím v procese prípravy programového obdobia po roku 2020, v ktorom sú všetky podnety a skúsenosti členov veľmi dôležité. Pripravený dotazník k budúcnosti politiky súdržnosti je najtransparentnejšou formou získania názorov a informácií od tak širokého spektra partnerov. V zmysle štatútu PS bude ÚPPVII konštruktívne pristupovať k aktívnemu zapájaniu všetkých partnerov. Prvým krokom bude vyhodnotenie dotazníka, výsledky ktorého budú prenesené do pripravovaných pozičných dokumentov SR. Spoločnou prácou PS bude sformulovanie východiskovej pozície SR k politike súdržnosti EÚ po roku 2020. Členovia PS boli taktiež informovaní, že ÚPPVII úzko spolupracuje s Úradom splnomocnenca vlády SR pre rozvoj občianskej spoločnosti na spoločnom projekte týkajúcom sa podpory občianskej spoločnosti. 
p. Troják (Slovenská agentúra pre rozvoj investícií a obchodu, ďalej len „SARIO“) priblížil Národný projekt – Internacionalizácia MSP, ktorý bude po schválení, ktoré sa očakáva v priebehu krátkej doby, implementovať agentúra SARIO na podporu malých a stredných podnikateľov mimo Bratislavského samosprávneho kraja. Agentúra SARIO v rámci pripravovaných aktivít bude okrem iného zabezpečovať, po dobu implementácie národného projektu, národné stánky na výstavách a veľtrhoch pre MSP a bude sprevádzať podnikateľov na podujatia, misiách v zahraničí. Ich partner v tomto národnom projekte, Slovak Business Agency, bude školiť malých a stredných podnikateľov v zmysle navrhnutých aktivít. Národný projekt bude implementovaný od roku 2017 do roku 2023. SARIO bude prostredníctvom národného projektu podporovať malých a stredných podnikateľov vo forme účasti MSP na výstavách a veľtrhoch, a to cca 10-12 výstav ročne v národných stánkoch, sourcingových podujatí, exportnej akadémie, misií a kooperačných búrz, ako aj iných aktivít,  pripravia podnikateľov na vycestovanie na obchodné rokovania za účelom exportu so zabezpečením partnerov pre rokovanie.
p. Sirotka (Slovenská asociácia malých a stredných podnikov a živnostníkov) ocenil činnosť pracovnej skupiny Partnerstvo pre politiku súdržnosti 2020+. V tejto súvislosti poukázal na viaceré snahy o zlepšenie podnikateľského prostredia exportu a investícií v oblasti MSP, ako napr. cestou Rady vlády pre export a investície, pracovných skupín k tejto problematike na MH SR, MZVaEZ SR. Bolo by účelné prepájať informačne aj vecne tieto otázky.
p. Repko (Integrovaná sieť regionálnych rozvojových agentúr) navrhol prepojiť prácu splnomocnenca SR pre podporu najmenej rozvinutých okresov, p. Marcinčina, na ÚV SR s prácou CKO. 
p. Žiláková (ÚPPVII) poďakovala prítomným členom PS za účasť a podnetnú diskusiu. Záverom pripomenula, že prezentácie k jednotlivým diskusným bodom budú zaslané členom pracovnej skupiny a zverejnené na webovej stránke ÚPPVII.